Зэрыхуэхьэзырыр къапщытэ
УФ-м къызэрымыкIуэ щытыкIэхэмкIэ и министр Пучков Владимир дунейм и къэхъукъащIэхэм япэщIэтынымкIэ, абыхэм я лъэужьхэр гъэкIуэдыжынымкIэ Зыуэ щыт къэрал IуэхущIапIэмрэ Урысейм и МЧС-м и къудамэхэмрэ я къалэнхэр гъэзэщIэным Кавказ Ищхъэрэм зэрыщыхуэхьэзырыр къепщытэ. Апхуэдэ Iуэхугъуэ дыгъуасэ Къэбэрдей-Балъкъэрым щригъэкIуэкIащ. Абы щIыгъуащ Урысей Федерацэм и Президентым и полномочнэ лIы- кIуэу КИФЩI-м щыIэ Меликов Сергейрэ республикэм и Iэтащхьэ КIуэкIуэ Юрийрэ. ЯпэщIыкIэ ахэр щыIащ Урысейм и МЧС-м и Кавказ Ищхъэрэ щIыналъэ центрым и аэромобиль гуп зэгъэуIуар здэщыIэну щIыпIэм.
Меликов Сергейрэ Пучков Владимиррэ
ИужькIэ Къэбэрдей-Балъкъэрым и мафIэс-къегъэлакIуэ часть №2-м и лэжьыгъэм зыхагъэгъуэзащ, цIыхухэм я шынагъуэншагъэр къызэгъэпэщыным хуэунэтIауэ я къалэнхэм зэрыхуэхьэзырыр къапщытащ. МафIэс-къегъэлакIуэ частым и плъырхэм министрым яритащ Урысейм и МЧС-м и дамыгъэр зытет сыхьэтхэр, IэнатIэм и ветеранхэм яхуэзащ.
КъыкIэлъыкIуэу хьэщIэхэр яхуеблэгъащ Налшык щаухуа «ДыгъафIэ къалэ» творчествэмкIэ сабий академием. Абдежым абыхэм «КъегъэлакIуэ ныбжьыщIэ» классыр гуфIэгъуэ щытыкIэм иту къыщызэIуахащ, абы щеджэну кадетхэм пыIэ цIыкIухэр тыгъэ хуащIащ. «Кавказыр — шынагъуэншэу» проектым зэрыщыубзыхуам тету, программэ щхьэхуэхэмкIэ гъэпса, зэреджэну техникэр зыщIыгъу иджырей IэмэпсымэхэмкIэ зи гугъу тщIы классыр къызэгъэпэщащ.
Апхуэдэу Пучков Владимир КъБР-м и МЧС-м щытыкIэ гугъухэр щызэфIах и центрым и лэжьыгъэм кIэлъыплъащ, къызэрымыкIуэ щытыкIэхэмкIэ IуэхущIапIэм и лэжьакIуэхэм ящыщу къыхэжаныкIахэм дамыгъэхэр яритащ.
КЪУМАХУЭ Аслъэн.
